**Ville Mäkäläinen** (s. 27. helmikuuta 1985 Hyvinkää) on suomalainen kilpauransa päättänyt koripalloilija. Hän pelasi pääasiassa heittävänä takamiehenä sekä pienenä laitahyökkääjänä mutta kykeni pelaamaan myös pelintekijän sekä ison laitahyökkääjän pelipaikoilla.

Mäkäläinen valittiin Korisliigan vuoden kehittyneimmäksi pelaajaksi kaudella 2006–2007 ja saman sarjan parhaaksi kuudenneksi pelaajaksi kaudella 2013–2014. Hän saavutti joukkuemenestystä Namika Lahden ja Bisons Loimaan joukkueissa.

Mäkäläisen veljet Vesa Mäkäläinen ja Valtteri Mäkäläinen ovat myös pelanneet koripalloa pääsarjatasolla.

Pelaajaura
----------

Mäkäläinen aloitti koripalloilijanuransa Namika Lahdessa, jonka SM-sarjassa pelaavassa edustusjoukkueessa hän aloitti kaudella 2001–2002, jolloin hän oli joukkueen kokoonpanossa mukana viidessä ottelussa. Peliaikaa ei näissä otteluissa kuitenkaan vielä tullut. Seuraavina kausina Mäkäläisen vastuu joukkueessaan kasvoi. Kaudella 2005–2006 hän pelasi runkosarjan otteluissa jo keskimäärin lähes 20 peliminuuttia ja teki 42 pelaamassaan runkosarjan ottelussa pisteitä 6,0 keskiarvolla. Pudotuspeleissä pisteitä syntyi kymmenessä ottelussa keskimäärin 9,1.

Kausi 2006–2007 oli Mäkäläiselle läpimurtokausi. Hänen pistekeskiarvonsa nousi runkosarjassa jo lukemaan 12,1 ja peliminuutteja tuli ottelua kohden lähes 30. Pudotuspeleissä Mäkäläinen teki 12 ottelussa pisteitä 13,1 keskiarvolla. Namika Lahden kausi päättyi SM-hopeaan ja Mäkäläinen arvostettiin kauden palkitsemistilaisuudessa vuoden kehittyneimmäksi pelaajaksi. Kesällä 2007 hän kävi pelaamassa Italiassa ULEB-kesäliigaa tavoitteenaan seuraavaksi kaudeksi pelipaikka Etelä-Euroopasta. Kesän aikana hänet nostettiin ensi kertaa myös miesten koripallomaajoukkueeseen.

Kaudeksi 2007–2008 Mäkäläinen teki jo hyvissä ajoin jatkosopimuksen Namika Lahden kanssa. Sopimukseen sisältyi kuitenkin pykälä, jonka mukaan hänellä oli heinäkuun loppuun asti mahdollisuus lähteä tulevaksi kaudeksi ulkomaan kentille. Sopimusta ulkomaille ei kuitenkaan syntynyt joten Mäkäläinen jatkoi uraansa kasvattajaseurassaan vielä vuoden. Runkosarjan aikana Mäkäläinen teki pisteitä joukkueelleen 14,0 keskiarvolla. Namika Lahden kausi päättyi puolivälieriin, joissa Mäkäläinen teki pisteitä kolmessa ottelussa keskimäärin 8,3 ottelua kohden.

Kaudeksi 2008–2009 Mäkäläinen yritti jälleen saada sopimusta ulkomaille. Sopivaa tarjousta ulkomailta ei tullut ja Mäkäläinen päätti jatkaa uraansa vielä Suomessa. Hän siirtyi kasvattajaseurastaan uusien haasteiden toivossa Korisliigassa pelaavan KTP-Basketin joukkueeseen.

Kaudeksi 2009–2010 Mäkäläinen löysi ulkomailta seurakseen Worthing Thunderin. Kaudeksi 2010–2011 Mäkäläinen teki sopimuksen Korisliigassa pelaavan Espoon Hongan kanssa. Pelattuaan kauden Hongassa Mäkäläinen palasi kaudeksi 2011-2012 takaisin kasvattajaseuraansa Namika Lahteen.

Mäkäläinen lopetti pelaajauransa kesällä 2017.

Yksityiselämä
-------------

Ville Mäkäläinen meni naimisiin kesällä 2015 sairaanhoitaja ja vuoden 2009 Miss Suomi Essi Pöystin kanssa. Pariskunnalla on kaksi lasta. Huhtikuussa 2016 Iltalehdelle antamassaan haastattelussa Pöysti kertoi parin ostaneen talon pääkaupunkiseudulta.

Saavutukset
-----------

* Korisliigan paras kuudes pelaaja 2014
* Korisliigan vuoden kehittynein pelaaja 2007
* Suomen mestaruus 2012 ja 2013
	+ SM-hopeaa 2004, 2007 ja 2015
	+ SM-pronssia 2014
* Suomen cupin hopeaa 2003 ja 2014
* Miesten I-divisioona A:n voitto 2017

Katso myös
----------

* Luettelo 500 syöttöä saavuttaneista Korisliiga-pelaajista

Lähteet
-------

* Ville Mäkäläinen Suomen Koripalloliitto
* Maajoukkuetilastot (Arkistoitu – Internet Archive) Suomen Koripalloliitto

### Viitteet

1. 1 2 3 4 5  Ville Olavi Mäkäläinen's profile FIBA.  Arkistoitu 13.3.2016. Viitattu 14.2.2012. (englanniksi)
2. ↑  Pasi Pekkola: The BBall Blogin haastattelussa: Ville Mäkäläinen  30.8.2008. The BBall Blog. Viitattu 14.2.2012.
3. 1 2  8 Ville Mäkäläinen - Lahden NMKY ry Namika Lahti. Viitattu 14.2.2012. [vanhentunut linkki]
4. ↑  Salmi, Pentti: *Koripallokirja 2007/08*. Suomen koripalloliitto, 2007.
5. ↑  Ville Mäkäläinen näytille Italiaan  26.6.2007. Suomen Koripalloliitto.  Arkistoitu 29.6.2007. Viitattu 30. lokakuuta 2008.
6. ↑  Toiviainen korvaa Ekströmin Lahden peräsimessä  23.5.2007. Suomen Koripalloliitto. Viitattu 30. lokakuuta 2008. [vanhentunut linkki]
7. ↑  Ville Mäkäläinen sopimukseen KTP:n kanssa  7.9.2008. Suomen Koripalloliitto.  Arkistoitu 14.9.2008. Viitattu 30. lokakuuta 2008.
8. ↑  KTP:n Mäkäläinen lähtee koripalloilemaan Englantiin  30.8.2009. Helsingin Sanomat. Viitattu 30. elokuuta 2009. [vanhentunut linkki]
9. ↑  Ville Mäkäläinen Hongan riveihin  8.9.2010. YLE. Viitattu 1.10.2010.
10. ↑
11. ↑  KUVA: Ylpeä isoveli – Essi Pöystin lapset poseeraavat suloisina *MTV.fi*.  15.3.2015. Viitattu 2.5.2015.
12. ↑  Kuvankaunis Essi Pöysti meni naimisiin – suosittu räppäri esiintyi häissä  28.6.2015. mtv.fi.  Arkistoitu 5.7.2015. Viitattu 28.6.2015.
13. ↑


|  |  |  |
| --- | --- | --- |
| Edeltäjä:**Gerald Lee Jr.** | **Korisliigan vuoden kehittynein pelaaja**2006–2007 | Seuraaja:**Timo Heinonen** |
|
| Edeltäjä:**Petri Virtanen** | **Korisliigan paras kuudes pelaaja**2013–2014 | Seuraaja:**Petri Virtanen** |
|